## Zakon o izmjenama i dopunama Zakona o vatrogastvu

### NN 87/1996 (16.10.1996.), Zakon o izmjenama i dopunama Zakona o vatrogastvu

# ZASTUPNIČKI DOM

# SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O VATROGASTVU**

Proglašavam Zakon o izmjenama i dopunama Zakona o vatrogastvu, koji
je donio Zastupnički dom Sabora Republike Hrvatske na sjednici 2. listopada
1996.

Broj: 01-96-1674/1
Zagreb, 8. listopada 1996.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O VATROGASTVU**

Članak 1.

U Zakonu o vatrogastvu ("Narodne novine", br. 58/93.) u članku 1. iza
stavka 3. dodaje se stavak 4. koji glasi:

"Udruge dobrovoljnih vatrogasaca i vatrogasne zajednice imaju pravo
na olakšice i povlastice sukladno zakonu kojim se uređuje djelatnost humanitarnih
organizacija."

Članak 2.

Iza članka 7. dodaje se članak 7a. koji glasi:

"Članak 7a.

Zakonom, provedbenim propisima donesenim na temelju zakona, odlukama
tijela lokalne samouprave i uprave, kolektivnim ugovorima te općim aktima
pravnih osoba mogu se uređivati pojedina prava udruga dobrovoljnih vatrogasaca
i profesionalnih vatrogasnih postrojbi u gospodarstvu i propisivati poduzimanje
poticajnih mjera za njihov razvoj."

Članak 3.

Iza članka 14. dodaju se članci 14a., 14b. i 14c. koji glase:

"Članak 14a.

Hrvatska vatrogasna zajednica osniva se ovim Zakonom radi promicanja
interesa udruga dobrovoljnih vatrogasaca na teritoriju Republike Hrvatske
i predstavlja hrvatsko vatrogastvo u međunarodnim udrugama dobrovoljnog
vatrogastva.

Udruge dobrovoljnih vatrogasaca i vatrogasne zajednice koje djeluju
na području jedinica lokalne samouprave i uprave obvezno se udružuju u
Hrvatsku vatrogasnu zajednicu.

Članak 14b.

Vatrogasna zajednica ima zapovjednika.

Hrvatska vatrogasna zajednica ima Zapovjedništvo, na čelu kojega je
zapovjednik.

Članak 14c.

Ustroj vatrogasnih zajednica uređuje se njihovim općim aktima, sukladno
odredbama ovoga Zakona i propisima kojima se uređuju udruge građana."

Članak 4.

U članku 16. stavku 2. riječi: "IV. stupnja obrazovanja tehničkog smjera"
zamjenjuju se riječima: "srednju stručnu spremu tehničkog smjera".

Stavak 3. mijenja se i glasi:

"Poslove profesionalnog vatrogasca s posebnim ovlastima i odgovornostima
u profesionalnim vatrogasnim postrojbama obavljaju inženjeri zaštite od
požara ili osobe koje imaju dodiplomski studij tehničkog smjera u trajanju
od najmanje dvije godine."

Članak 5.

Iza članka 16. dodaje se članak 16a. koji glasi:

"Članak 16a.

Ministarstvo unutarnjih poslova izdaje profesionalnim vatrogascima vatrogasnih
postrojbi Ministarstva službenu iskaznicu i vatrogasnu značku.

Obrazac službene iskaznice i izgled vatrogasne značke propisuje ministar
unutarnjih poslova."

Članak 6.

Članak 17. mijenja se i glasi:

"Profesionalnim vatrogascima zaposlenim u profesionalnim vatrogasnim
postrojbama i profesionalnim vatrogascima zaposlenim u dobrovoljnim vatrogasnim
postrojbama iz članka 11. stavka 1. ovoga Zakona staž osiguranja računa
se u uvećanom trajanju od 15 mjeseci za 12 mjeseci stvarno provedenih na
tim poslovima."

Članak 7.

Iza članka 17. dodaje se članak 17a. koji glasi:

"Članak 17a.

Profesionalni vatrogasci vatrogasnih postrojbi Ministarstva, koji su
uslijed bolesti ili ozljede nastale u obavljanju službe ili povodom obavljanja
službe spriječene za rad, za vrijeme privremene spriječenosti za rad primaju
naknadu sukladno propisima o zdravstvenom osiguranju.

U slučaju iz stavka 1. ovoga članka profesionalni vatrogasci vatrogasnih
postrojbi Ministarstva primaju naknadu u visini predujma plaće iz prethodnog
mjeseca, ukoliko je to za njih povoljnije.

Kada se za vrijeme trajanja privremene spriječenosti za rad povećava
predujam plaće, povećat će se za isti postotak i naknada utvrđena prema
stavku 2. ovoga članka.

Razliku između naknade za vrijeme privremene spriječenosti za rad, koju
osigurava nadležni fond zdravstva i zdravstvenog osiguranja i naknade utvrđene
prema stavku 2. i 3. ovoga članka, osigurava Ministarstvo unutarnjih poslova."

Članak 8.

U članku 19. riječi: "glavni vatrogasni zapovjednik Ministarstva unutarnjih
poslova" zamjenjuju se riječima: "ministar unutarnjih poslova".

Članak 9.

Iza članka 20. dodaje se članak 20a. koji glasi:

"Članak 20a.

Članovi udruge dobrovoljnih vatrogasaca koji su osigurani prema propisima
o zdravstvenom i invalidskom osiguranju kao osobe u radnom odnosu ili prema
drugoj osnovi, a koji pri gašenju požara, spašavanju ljudi i imovine ugroženih
požarom kao i za vrijeme stručnog osposobljavanja što ga organizira udruga
dobrovoljnih vatrogasaca budu ozlijeđeni ili se razbole, a ta bolest nastupi
neposredno i isključivo kao posljedica obavljanja navedenih dužnosti, imaju
prava iz zdravstvenog i invalidskog osiguranja kao da su pretrpjeli nesreću
na svom redovitom poslu.

Članovi udruge dobrovoljnih vatrogasaca, koji nisu osigurani prema propisima
o zdravstvenom i invalidskom osiguranju, imaju pravo na zdravstveno i invalidsko
osiguranje kao osobe koje sudjeluju u organiziranim javnim radovima, ako
pod okolnostima navedenim u stavku 1. ovoga članka, budu ozlijeđeni ili
se razbole, a ta bolest nastupi neposredno i isključivo kao posljedica
obavljanja aktivnosti prema osnovi na kojoj su osigurani.

Građani koji nisu osigurani u smislu stavka 1. i 2. ovoga članka imaju
pravo na zdravstveno i invalidsko osiguranje kao osobe koje sudjeluju u
akcijama spašavanja ili obrane od elementarnih nepogoda ili nezgode u slučaju
ozljede ili bolesti prouzrokovane nesrećom koju pretrpe za vrijeme sudjelovanja
u gašenju požara i spašavanju ljudi i imovine ugroženih požarom."

Članak 10.

U članku 22. stavku 3. iza riječi: "uz suglasnost" dodaju se riječi:
"područnoga vatrogasnog zapovjednika te".

Članak 11.

U članku 23. stavku 2. iza riječi: "zamjenika" briše se točka i dodaju
riječi: "te jednog ili više pomoćnika".

Iza stavka 3. dodaje se stavak 4. koji glasi:

"Pomoćnika područnoga vatrogasnog zapovjednika imenuje Hrvatska vatrogasna
zajednica, iz reda zapovjednika vatrogasnih zajednica s područja određenog
odlukom iz stavka 1. ovoga članka, uz suglasnost glavnoga vatrogasnog zapovjednika".

Članak 12.

U članku 24. stavku 2. iza riječi: "zamjenika" briše se točka i dodaju
riječi: "te jednog ili više pomoćnika".

Iza stavka 3. dodaje se stavak 4. koji glasi:

"Jedan od pomoćnika glavnoga vatrogasnog zapovjednika je zapovjednik
Zapovjedništva Hrvatske vatrogasne zajednice".

Članak 13.

U članku 39. stavci 1. i 2. mijenjaju se i glase:

"Društva za osiguranje uplaćuju 2,5% sredstava od premije osiguranja
od požara na račun Ministarstva unutarnjih poslova, koja se izdvojeno vode,
a mogu se koristiti samo za nabavu opreme i sredstava Ministarstva unutarnjih
poslova namijenjenih za vatrogasnu intervenciju javnih vatrogasnih postrojbi
Republike Hrvatske.

Društva za osiguranje uplaćuju 2,5% sredstava od premije osiguranja
od požara na posebne račune vatrogasnih zajednica".

Iza stavka 2. dodaje se novi stavak 3. koji glasi:

"Sredstva iz stavka 2. ovoga članka uplaćuju se u visini od 70% na račun
vatrogasne zajednice županije i Vatrogasne zajednice Grada Zagreba na području
kojih se sredstva ostvare, a u visini od 30% na račun Hrvatske vatrogasne
zajednice. Ova sredstva izdvojeno se vode, a mogu se koristiti samo za
nabavu opreme i sredstava dobrovoljnih vatrogasnih društava namijenjenih
za vatrogasnu intervenciju. Sredstva se raspoređuju u skladu s mjerilima
koje utvrdi Hrvatska vatrogasna zajednica, odnosno vatrogasne zajednice
županija te Vatrogasna zajednica Grada Zagreba".

Dosadašnji stavak 3. postaje stavak 4.

Članak 14.

Iz članka 40. dodaje se novi članak 40a. koji glasi:

"Članak 40a.

Vatrogasne postrojbe Ministarstva, udruge dobrovoljnih vatrogasaca,
vatrogasne zajednice te profesionalne i dobrovoljne vatrogasne postrojbe
u gospodarstvu i njihove udruge, oslobođene su plaćanja carine i ostalih
pristojbi na uvoz kupljenih ili darovanih vatrogasnih vozila, vatrogasne
opreme i sredstava te zamjenskih dijelova."

Članak 15.

U članku 41. dodaje se stavak 2. koji glasi:

"Financijska sredstva za usavršavanje i osposobljavanje dobrovoljnih
vatrogasaca osiguravaju se, na temelju programa Hrvatske vatrogasne zajednice
usklađenih s Ministarstvom unutarnjih poslova, u proračunu Republike Hrvatske,
proračunu županije, Grada Zagreba, grada i općine."

Članak 16.

U članku 42. stavku 1. riječi: "u dinarskoj protuvrijednosti od 210
do 2.100 DEM" zamjenjuju se riječima: "od 780 do 7800 kuna".

U stavku 2. riječi: "u dinarskoj protuvrijednosti od 100 do 210 DEM"
zamjenjuju se riječima: "od 370 do 780 kuna".

Članak 17.

U članku 43. riječi: "u dinarskoj protuvrijednosti od 100 do 210 DEM"
zamjenjuju se riječima: "od 370 do 780 kuna".

Članak 18.

Članak 44. briše se.

Članak 19.

U članku 48. stavci 4. do 8. mijenjaju se i glase:

"Pokretnine u vlasništvu jedinica lokalne samouprave i uprave, na kojima
je do stupanja na snagu Zakona o vatrogastvu ("Narodne novine", br. 58/93.)
pravo raspolaganja imalo dobrovoljno vatrogasno društvo, odnosno vatrogasni
savez, danom stupanja na snagu ovoga Zakona postaju vlasništvo udruge dobrovoljnih
vatrogasaca, odnosno vatrogasne zajednice koja je pravni sljednik dobrovoljnoga
vatrogasnog društva, odnosno vatrogasnog saveza koji je bio nositelj prava
raspolaganja nad tim sredstvima.

Pokretnine iz stavka 4. ovoga članka ne mogu se otuđiti, a mogu se koristiti
isključivo za obavljanje vatrogasne djelatnosti.

Financijska sredstva za održavanje pokretnina iz stavka 4. ovoga članka
osiguravaju se u proračunu jedinice lokalne samouprave i uprave na području
na kojem je sjedište vlasnika pokretnine.

Nekretnine i pokretnine na kojima pravo vlasništva, odnosno pravo korištenja
imaju udruge dobrovoljnih vatrogasaca, odnosno njihove zajednice koje prestaju
s radom, privremeno preuzima Grad Zagreb, grad, odnosno općina prema sjedištu
vatrogasnog društva, odnosno, udruge te saveza, odnosno zajednice.

Nekretnine i pokretnine iz stavka 7. ovoga članka ne mogu se otuđiti,
a na prijedlog Hrvatske vatrogasne zajednice, uz pisanu suglasnost glavnoga
vatrogasnog zapovjednika, postaju vlasništvo udruga dobrovoljnih vatrogasaca,
odnosno njihovih zajednica koje djeluju na području županije, Grada Zagreba,
grada, odnosno općine."

Članak 20.

U cijelom tekstu Zakona riječi: "donijetim", "akontacija", "redovnu"
i "kriteriji" u određenom broju i padežu zamjenjuju se riječima: "donesenim",
"predujam", "redovit" i "mjerila" u odgovarajućem broju i padežu.

Članak 21.

Ovaj Zakon stupa na snagu osmoga dana od dana objave u "Narodnim novinama",
a primjenjuje se od 1. siječnja 1997.

Klasa: 214-01/92-01/03
Zagreb, 2. listopada 1996.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 87/1996-1520